b'\n_START_ARTICLE_\nUmmu Haram binti Milhan R.A.\n_START_SECTION_\nZiarah, doa dan khabar gembira\n_START_PARAGRAPH_\nUmmu Haram ialah ibu saudara kepada Anas ibnu Malik dan isteri kepada seorang sahabat yang mulia bernama Ubadah ibn Somit. Dia juga salah seorang ibu saudara sesusuan Rasulullah s.a.w._NEWLINE_Bahawa Rasulullah s.a.w. selalu menyempatkan diri untuk datang ke masjid Quba. Kadang-kadang Rasulullah datang dengan mengenderai untanya dan kadang-kadang berjalan kaki. Kemudian Rasulullah solat sunat dua rakaat di dalamnya. Masjid Quba adalah masjid yang didirikan oleh Rasulullah atas dasar taqwa kepada Allah. Seperti halnya yang tertera dalam firman Allah: \xe2\x80\x9cSesungguhnya masjid yang didirikan atas dasar taqwa (masjid Quba) sejak hari pertama adalah lebih patut kamu bersembahyang di dalamnya.\xe2\x80\x9d_NEWLINE_Dengan keberkatan (Quba) inilah Ummu Haram menetap dan dianggap sebagai penghuninya (ahlu). Ia memiliki kedudukan yang terhormat di sisi Rasulullah s.a.w. Diriwayatkan bahawa Rasulullah sangat menghormatinya dan pernah menjenguknya di rumahnya serta tidur siang di dalamnya. Bahkan ada kalanya baginda solat di rumah Ummu Haram._NEWLINE_Dalam sebuah hadis diriwayatkan oleh Imam Muslim bahawa Anas ibn Malik berkata, \xe2\x80\x9cBahawa pada suatu ketika Rasulullah s.a.w. datang ke rumah kami. Di dalamnya tidak ada orang kecuali saya, ibuku (Ummu Sulaim) dan bibiku Ummu Haram. Rasulullah berkata, \xe2\x80\x9cBangunlah kamu semua, saya akan solat bersama kamu semua.\xe2\x80\x9d Ketika itu waktu solat belum masuk. Kemudian Rasulullah solat bersama kami dan baginda mendoakan kami untuk mendapatkan kebaikan dunia dan akhirat.\xe2\x80\x9d_NEWLINE_Ketika kunjungan Rasulullah ke rumah Ummu Haram, beliau menyiapkan makanan untuk baginda. Setelah makan, Ummu Haram duduk di sisi Rasulullah membersihkan kepalanya. Kemudian Rasulullah tertidur. Ketika Rasulullah terbangun, baginda tersenyum, lalu Ummu Haram bertanya kenapa baginda tersenyum. Baginda kemudian menyampaikan berita gembira kepada Ummu Haram bahawa ia akan mati syahid. Sejak itu Ummu Haram selalu dipanggil dengan sebutan syahidah (wanita yang mati syahid).\n_START_SECTION_\nUmmu Haram dan petunjuk Rasulullah\n_START_PARAGRAPH_\nSahabat wanita ini adalah salah seorang dari golongan sahabat-sahabat wanita yang memiliki peribadi yang sangat besar untuk membina benteng yang dipenuhi oleh pujian dan berbuat amal kebaikan. Beliau menjadi contoh teladan dalam kebaikan. Ummu Haram r.a. telah berbuat banyak dalam nilai-nilai positif yang sangat susah untuk menghitungnya. Yang paling menonjol adalah kecintaannya untuk mendapatkan syahadah (mati syahid) di jalan Allah, dermawan dan sifat mendahulukan kepentingan orang lain._NEWLINE_Ummu Haram juga telah meriwayatkan beberapa hadis Rasulullah. Dan beberapa sahabat dan tabiin meriwayatkan hadis-hadis tersebut daripadanya. Di antara hadis yang diriwayatkan oleh Ummu Haram adalah apa yang ditulis olah ibn Asakir dalam bukunya Tarikh Dimasyk lengkap dengan sanadnya bahawa Ummu Haram mendengarkan Rasulullah bersabda: \xe2\x80\x9cPasukan pertama dari umat yang berperang melewati laut telah dituliskan bagi mereka untuk masuk syurga.\xe2\x80\x9d Ummu Haram bertanya: Ya Rasulullah, apakah aku termasuk salah seorang dari mereka? Rasulullah menjawab, \xe2\x80\x9cEngkau termasuk salah seorang dari mereka.\xe2\x80\x9d_NEWLINE_Ummu Haram selalu menanti pasukan yang dimaksudkan oleh Rasulullah tersebut dalam hadisnya agar ia ikut bersama mereka. Setelah Rasulullah wafat, baginda telah meredai Ummu Haram. Ummu Haram masih menanti datangnya khabar gembira yang diperolehinya dari Rasulullah iaitu mati syahid.\n_START_SECTION_\nPasukan pertama\n_START_PARAGRAPH_\nPada masa pemerintahan khalifah Uthman ibn Affan, gerakan jihad dan penaklukan bandar-bandar musuh berlaku dengan rancak. Khalifah Uthman ibn Affan melihat bahawa serangan-serangan yang datang dari negara Romawi selalu bergerak dari kepulauan Qubrus dengan menggunakan kapal-kapal perang laut. Oleh kerana itu Uthman ibn Affan memutuskan untuk menakluk kepulauan tersebut._NEWLINE_Tetapi menjadi persoalan bagaimana kaum Muslimin akan memerangi kerajaan Romawi sedangkan mereka belum ada pengalaman berperang menggunakan kapal laut. Khalifah Uthman ibnu Affan lalu mengatur suatu mesyuarat khas yang akan memperkatakan hal tersebut. Mesyuarat ini menghasilkan keputusan agar pasukan Muslimin menakluk kepulauan Qubrus seperti yang diinginkan oleh Khalifah. Ini menandakan hari lahirnya pasukan Khalifah Uthman ibnu Affan yang diketuai oleh Muawiyah ibn Abu Sufyan untuk mengharungi laut dan menakluk kepulauan Qubrus. Muawiyah ibnu Sufyan bergerak bersama pasukannya dari Syam menuju Qurbus._NEWLINE_Allah telah menetapkan kemenangan di tangan muslimin. Kepulauan Qubrus dan penghuninya menyerah kepada pasukan Muslimin dan tunduk terhadap perjanjian damai yang ditetapkan oleh kaum Muslimin._NEWLINE_Ummu Haram telah mengikuti pasukan tersebut dan akhirnya ia mendapatkan syahadah sesuai dengan khabar yang Rasulullah sampaikan kepadanya. Dengan demikian sudah menjadi kenyatan apa yang disampaikan Rasulullah kepadanya._NEWLINE_Ummu Haram telah mengharungi lautan pada zaman Muawiyah ibn Abu Sufyan. Ketika beliau keluar dari kapal laut, haiwan tunggangannya menghempaskannya sehingga ia meninggal dunia. Beliau termasuk dalam kumpulan pertama seperti mana yang dikatakan oleh baginda, \xe2\x80\x9cTelah diperlihatkan kepadaku sekelompok pasukan dari umatku yang sedang berperang di jalan Allah. Mereka semua sedang mengharungi lautan, pulang bagaikan raja-raja membawa para tawanan.\xe2\x80\x9d Katika Ummu Haram meminta baginda mendoakannya agar termasuk dalam kumpulan itu, maka Rasulullah berkata, \xe2\x80\x9cEngkau akan menjadi golongan yang pertama.\xe2\x80\x9d_NEWLINE_Akhirnya apa yang dicita-citakan oleh Ummu Haram untuk memperoleh syahidah telah berlaku. Beliau adalah seorang wanita yang pertama ikut berperang di lautan._NEWLINE_Abu Nu\xe2\x80\x99aim memuji Ummu Haram dengan ungkapan: \xe2\x80\x9cUmmu Haram binti Milhan adalah seorang wanita yang terpuji dengan kebaikannya, menyaksikan perang laut dan seorang wanita yang rindu dengan taman-taman syurga._NEWLINE_Ummu haram adalah seorang wanita yang sangat nikmat untuk dibicarakan kisah hidupnya. Allah telah menghidupkannya kembali setelah ia memperoleh syahadah di jalannya. Sebagai contoh adalah apa yang diungkapkan oleh Hisyam ibn Ghazi. Hisyam berkata: \xe2\x80\x9cKubur Ummu Haram binti Milhan terdapat di kepulauan Qubrus.\xe2\x80\x9d Penduduk pulau tersebut berkata: \xe2\x80\x9cIni adalah kubur seorang wanita yang solehah.\xe2\x80\x9d_NEWLINE_Hisyam berkata lagi: \xe2\x80\x9cSaya telah melihat kuburan Ummu Haram, dan saya berdiri sejenak di sampingnya. Kubur itu terdapat di pinggir pantai. Saya melihatnya pada tahun 91H. Adapun yang menambahkan kemuliaan yang diperolehi oleh Ummu Haram adalah bahawa orang-orang Barat juga menziarahi kuburan beliau. Mereka berkata: \xe2\x80\x9cIni adalah kubur seorang wanita solehah. Bahkan dikatakan kalau mereka pun meminta pertolongan daripadanya. Ia meninggal mati syahid pada tahun 27H.\xe2\x80\x9d_NEWLINE_Semoga Allah selalu meredai Ummu Haram binti Milhan dan menjadikannya bersama pasukan pertama muslim yang berperang di laut dalam syurga Firdaus.'